Íðorðapistlar Jóhanns Heiðars Jóhannssonar læknis hafa birst í Læknablaðinu í liðlega áratug . Nú hafa fyrstu 130 pistlarnir verið gefnir út sem Fylgirit með blaðinu ( 41 / 2001 ) og er ritið án efa til mikils gagns fyrir lækna og annað áhugafólk um heilbrigðismál . Ítarleg orða - og nafnaskrá gerir notkun pistlanna auðvelda og aðgengilega . Fyrsti pistill Jóhanns Heiðars birtist í Læknablaðinu / Fréttabréfi lækna , 5. tölublaði árið 1989 en pistlarnir hafa birst reglubundið í blaðinu frá því í ársbyrjun 1990 . Örn Bjarnason , fyrrverandi ritstjóri Læknablaðsins , fylgir pistlunum úr hlaði í Fylgiritinu og segir meðal þar meðal annars : ,, ... sífellt bætast við erlend hugtök og heiti . Það er í ljósi þessa , sem mat verður lagt á framlag Jóhanns Heiðars . Mikilvægi þess felst í því , að hann veitir okkur innsýn í umræðu um íðorðasmíð í læknisfræði og við fræðumst um það , hvernig má mynda ný íðorð og hvaða aðferðum er hægt að beita . ... Það var ekki fyrr en ég las yfir handritið í heild , að ég gerði mér grein fyrir því , hvílíka feiknavinnu Jóhann Heiðar hefir þegar lagt í verkið . " Umfang ritsins staðfestir þessi orð , því það er 164 síður að stærð og spannar nánast öll svið læknisfræðinnar auk þarfra pistla um framburð orða , ráðstefnumál og fleira sem tengist íðorðum lækna . Framlag Jóhanns verður sennilega seint fullmetið , en með útgáfu pistlanna er gerð tilraun til að sýna vinnu hans þann sóma sem ástæða er til . Áskrifendur Læknablaðsins hafa þegar fengið Fylgiritið í hendur en auk þess er hægt að nálgast ritið hjá Læknablaðinu , Hlíðasmára 8 , Kópavogi .